Burduja spune că nu se vor dubla facturile la energie din aprilie 2025: Vom sprijini consumatorii români care au cu adevărat nevoie
Ministrul Energiei Sebastian Burduja a declarat, marți la Digi24, că persoanele vulnerabile, însemnând românii cu venituri mici sau cu mulți copii sau cei care au un aparat medical în casă care duce la consum mai mare de energie, vor beneficia de schema de compensare plafonare la energie și din luna aprilie a anului viitor. El a adăugat că vor fi definite criteriile de sprijin până în luna ianuarie, întrebat cum va funcționa noua schemă pentru persoanele vulnerabile. Ideea liberalizării pieței energiei este corectă de principiu, însă această liberalizare a fost perturbată de alți factori neprevăzuți, a mai spus ministrul PNL.